إيزابيل ڤيرينفيلز

إيزابيل ڤيرينفيلز باحتة إيتنولوجية سويسرية ميريكانية، متخصصة ف لمنطقة ديال لمغريب لكبير (لمغريب، دزاير ؤ تونس)، خدّامة ف لمعهد لألماني ديال لمسايل دّولية ؤ لأمنية، لي عندو دور ستيشاري توجاه لحوكومة د ألمانيا ؤ لمؤسسات ديالها. ڤيرينفيلز نشرات عاداد د لأبحات علا لوضعية ؤ لعلاقات سّياسية ؤ لقتيصادية ديال بلدان لمغريب لكبير، ؤ كاتهضر بزاف د لّوغات منها لألمانية، نّݣليزية، لعربية لفوصحة ؤ دّزايرية. واحد لبحت كانت نشراتو ف أكتوبر 2020، ب عنوان "تّنافس لمغاريبي علا إفريقيا جانوب صّحرا"، دار ضجة ف لإعلام لمغريبي، لي وصفاتو بلي كيشعل نار لفتنة مابين ألمانيا ؤ لمغريب، ؤ بلي كيشجع صناع لقرار ف ألمانيا باش يحاولو يحدّو من تّطور لقتيصادي د لمغريب باش تونس ؤ دزاير تبقا عندهوم تنافسية.

 لكاريير 
إيزابيل ڤيرينفيلز عندها جنسية مزداوجة ديال سويسرا ؤ ميريكان، ؤ كانت ف لأصل باغة تكون ممتلة، مهنة لي خدمات فيها مدة قصيرة. خدات دّوكتورا ديالها ف لپوليطولوجيا من جاميعة هومبولت ف برلين، ؤ دارت لبحت ديال تّيز د دّوكتورا ديالها ف دزاير. من 2001 ولّات خدّامة باحتة ف لمعهد لألماني ديال لمسايل دّولية ؤ لأمنية، ب تركيز علا تّطور سّياسي ؤ جّتيماعي ف بلدان لمغريب لكبير. ف 2010، ولّات نايبة د لمودير ديال مجلس لؤمانا د لمعهد لعالي ديال دّيراسات دّولية ؤ تّنماوية ف جونيڤ ف سويسرا. خدمات كا ؤستادة ف لجاميعة لحورة د برلين ؤ جاميعة هامبورݣ ؤ عندها مجموعة د لأبحات لمنشورة.

 لآراء ديالها 
 لقضية د صّحرا 

ف حوار جراتو معا مجلة زينيث لألمانية، عتابرات إيزابيل ڤيرينفيلز بلي لمغريب "ولّا ف وضعية مرتاحة" بعد لقرار ديال دونالد ترامپ باش تعتارف لميريكان ب سّيادة لمغريبية علا صّحرا. ؤ زادت بلي لپوليزاريو "ولّات كاتحس ب راسها معزولة" حيت نقص لعاداد د لبلدان لي معتارفة بيها، ؤ داكشي علاش كسرات لارميستيس لي دام 29 عام ؤ دارت هجمات علا لحيط لعازل، سيرتو ف معبر لݣرݣرات. ؤ ݣالت بلي من غير دزاير ؤ جانوب إفريقيا، ماكاينة حتا شي دولة قوية ف إفريقيا كاتعتارف ب لپوليزاريو، داكشي علاش "شّباب صّحراويين مقلقين ؤ غضبانين، ؤ كيحسو بلي ماعندهومش موستقبال".

ؤ باش تفسّر علاش لمغريب كيعارض بشكل قوي "سّتيقلال ديال صّحرا لغربية"، ݣالت بلي "شّرعية ديال نّيضام لمغريبي مبنية علا لوحدة تّرابية من 1975"، ؤ بلي عاداد كبير د لمغاربا كيعيشو تماك، ؤ زيدون كاينين مصالح قتيصادية ف لمنطقة. ؤ زادت بلي لجمهورية د دزاير كاتدعم سّتيقلال ديال صّحرا لغربية، كيما دعمات حاراكات ستيقلالية خرة ف إفريقيا، حيت "نباتقات من حاراكة ستيقلالية"، ؤ كاتعتابر راسها ديما "مودافيعة علا لبلدان د لجانوب"، داكشي علاش "سهل علا دّزايريين باش يلقاو حل ديال تّسوية".

 لعمق لإفريقي 

 نتيقادات 

 لأعمال 






 مصادر 

تصنيف:لعلاقات بين لمغريب و ألمانيا
تصنيف:شمال إفريقيا
تصنيف:مقالات فيها مصدر و 3000 بايت